ХъыбарыщIэхэм телевиденэм и каналитIкIэ феплъ
«Къэбэрдей-Балъкъэр» ВТК» къэрал щэнхабзэ IуэхущIапIэм къызэIуихащ «ХъыбарыщIэхэр» проектыщIэр. Махуэ къэс сыхьэт 21.40-м щыщIэдзауэ КъБР-м исхэр еплъыфынущ республикэм и социально-экономикэ, жылагъуэ-политикэ гъащIэм къыщыхъуахэм ятеухуа хъыбарегъащIэ программэм. Абы хиубыдэу къатынущ репортажхэр, экспертхэм, аналитикхэм, социологхэм, политологхэм, республикэм и министерствэхэмрэ ведомствэхэмрэ я унафэщIхэм я къэпсэлъэныгъэхэр.
Проектыр лажьэу яутIыпщащ республикэм и телеканалыр иджырей зэманым къигъэувхэм езэгъыу егъэфIэкIуэным хуэунэтIауэ КъБР-м и Iэтащхьэ Къанокъуэ А. Б. къигъэува къалэным ипкъ иткIэ. А лэжьыгъэр зыхуэунэтIар къэрал телевиденэр сыхьэт 24-кIэ лажьэу щIынырщ икIи бжыгъэхэр и лъабжьэу эфирым щылажьэ япэ мультикомплексым республикэм и телевиденэр хегъэубыдэнырщ.
«Республикэм исхэм яIэн хуейщ жэщми махуэми лажьэ икIи цIыху гуп псоми ятещIыхьа программэхэр къэзыт канал. Абы и лэжьыгъэр нэгъэсауэ, зэфIэкI хэлъу къызэригъэпэщыпхъэщ», — жиIащ КъБР-м и Iэтащхьэм.
2013 гъэм мазаем и 1-м къыщIидзауэ FM диапазоным щолажьэ «Къэбэрдей-Балъкъэр» ВТК» радиори. Абы лъандэрэ республикэм исхэр Къэбэрдей-Балъкъэр радиом и программэм бзищкIэ — урысыбзэкIэ, адыгэбзэкIэ, балъкъэрыбзэкIэ — йодаIуэ. Радиор жэщми махуэми лажьэу зэтрагъэувэну я мурадщ. ЗэкIэ программэхэр къат сыхьэти 7-м щыщIэдзауэ сыхьэт 19-м нэсыху.
КъБР-м и Iэтащхьэмрэ Правительствэмрэ
я пресс-IуэхущIапIэ.
